Landssamband bakarameistara efndi nýlega til keppni um Köku ársins 2007 . Keppnin var haldin í Hótel - og matvælaskólanum í Kópavogi . Hún fór þannig fram að keppendur skiluðu inn tilbúnum kökum sem dómarar mátu og völdu úr þá köku sem þótti sameina þá kosti að vera bragðgóð , falleg og líkleg til að falla sem flestum í geð . Ellefu kökur bárust til keppninnar , hver annarri glæsilegri . Sigurkakan ber heitið “ Tonka súkkulaðidraumur ” og er samsett úr súkkulaðisvampbotni , súkkulaðimús með tonkabragði ( krydd sem fer vel með súkkulaði ) , karamellumöndlum og súkkulaðikremi . Höfundur hennar er Henry Þór Reynisson sem starfar hjá Reyni bakara . Kakan verður til sölu í bakaríum félagsmanna LABAK um land allt frá og með næstu helgi , og út árið .